শুধু আমার ভোট আমি দেব, যাকে খুশি তাকে দেব— এর মধ্য দিয়ে ক্ষমতা বদলের গণতান্ত্রিক ভোটই নয়, কার্যকর সংসদই চান তারা। সুমহান মুক্তিযুদ্ধের উত্তরাধিকারিত্ব বহন করা সরকার ও বিরোধী দল চান যারা, তারা ইতিহাসের মীমাংসিত অধ্যায়কে আর বিতর্কের চোরাবালিতে ডুবতে দেবেন না। জাতীয় নির্বাচন ঘিরে সব দল পেশিশক্তি, অর্থশক্তি ও করুণা-আশ্রিত প্রার্থীদের বিকল্প হিসেবে আত্মমর্যাদাসম্পন্ন সৎ, আদর্শবান, গণমুখী রাজনৈতিক চরিত্রের অধিকারী কর্মীদেরই মনোনয়নে অগ্রাধিকার দেবেন। জবাবদিহিমূলক শাসনব্যবস্থাই নন, সুশাসনও নিশ্চিত করবেন। ব্যাপক উন্নয়ন কর্মকাণ্ডের মধ্য দিয়ে আধুনিক ও উন্নত বাংলাদেশ বিনির্মাণে সংবিধান ও আইনে কার্যত প্রয়োগ ঘটাবেন। রাজপথের হরতাল-অবরোধের, সংঘাত-সহিংস কর্মসূচি ছেড়ে রাজনীতি ঠাঁই পাবে সংসদে। জাতীয় ইস্যু ও চলমান ইস্যু নিয়ে উঠবে বিতর্কের ঝড়।